চিনের ইয়াঙ্গসি নদীতে জাহাজডুবির ঘটনায় মৃতের সংখ্যা শনিবার বেড়ে দাঁড়াল ৩৯৬। উদ্ধারকাজ অব্যাহত, তবু এখনও নিখোঁজ প্রায় ৫০ জন। দুর্ঘটনার পর পেরিয়ে গিয়েছে পাঁচ দিন। জীবিত অবস্থায় উদ্ধার করা গিয়েছে ১৪ জনকে। যাঁদের মধ্যে রয়েছেন দুর্ঘটনাগ্রস্ত প্রমোদতরী ‘ইস্টার স্টার’-এর ক্যাপ্টেনও। কিন্তু ডুবে থাকা জাহাজের অংশ থেকে আর কাউকে জীবিত উদ্ধার করা যাবে কিনা, ধন্দে প্রশাসন। ধন্দ রয়েছে দুর্ঘটনার প্রকৃত কারণ নিয়েও। ঘূর্ণিঝড় আর প্রবল বৃষ্টির কারণেই সোমবার রাতে ওই দুর্ঘটনাটি ঘটে বলে প্রাথমিক অনুমান। কিন্তু খারাপ আবহাওয়ার পূর্বাভাস স্থানীয় হাওয়া-অফিস কেন পায়নি, প্রশ্ন উঠছে। নিরপেক্ষ তদন্তের আশ্বাস দিয়েছে বেজিং। তদন্তে সম্পূর্ণ সহযোগিতা করার কথা জানিয়েছে সাংহাইয়ের পর্যটন সংস্থাটিও। পাশাপাশি, চারশোর কাছাকাছি প্রাণহানির ঘটনায় আজ দুঃখপ্রকাশ করেন সংস্থার জেনারেল ম্যানেজার জিয়াং ঝাও। প্রশাসন সূত্রের খবর, ক্যাপ্টেনের সঙ্গে জিজ্ঞাসাবাদ করা হচ্ছে জাহাজের চিফ ইঞ্জিনিয়ারকেও। পুলিশের দাবি, জাহাজে সে দিন কোনও ভাবেই অতিরিক্ত যাত্রী ছিল না।